E-7367/2006

Mál þetta, sem dómtekið var 10. apríl sl., er höfðað af Viðskiptanetinu ehf., Þverholti 21, Reykjavík, á hendur L-kk-þgf B-kk-þgf B-kk-þgf, Aragerði 20, Vogum. Telst málið höfðað er stefndi mætti óstefndur við þingfestingu málsins 5. desember 2006,

Stefnandi krefst þess að stefndi greiði stefnanda skuld að fjárhæð 5.809.268 krónur, ásamt dráttarvöxtum samkvæmt III. kafla vaxtalaga nr. 38/2001 frá 31. október 2006 til greiðsludags, auk málskostnaðar, að mati dómsins

Stefndi krefst þess að verða alfarið sýknaður af kröfum stefnanda og að stefnandi verði dæmdur til að greiða honum málskostnað, að mati dómsins.

II

Málavextir eru þeir að stefnandi rekur vöruskiptamiðlun og heldur yfirlit um vöruskiptabókhald viðskiptavina sinna. Aðilar, sem gera aðildarsamning við vöruskiptamiðlun stefnanda, stofna vörubankareikning og greiða til stefnanda þjónustu- og veltugjöld af færslum gegnum vörubankareikning sinn. Að sögn stefnanda gerðist stefndi aðili að vöruskiptamiðlun stefnanda 11. ágúst 1999. Í málinu liggur þó aðeins fyrir samningur um aðild stefnda að vöruskiptaneti stefnanda, dagsettur 11. september 2001. Að sögn stefnanda fékk stefndi yfirdráttarheimild á vörubankareikning sinn og hafi staðan á reikningnum 31. október 2006 verið 5.809.268 krónur, sem sé stefnufjárhæðin. Þrátt fyrir ítrekaðar áskoranir hafi stefndi ekki greitt skuldina og því sé stefnanda nauðsynlegt að höfða mál þetta.

Við aðalmeðferð gaf stefndi skýrslu fyrir dóminum. Hann kvaðst kannast við að hafa stofnað til viðskipta við stefnanda með vörubankareikningi og mótmælti því ekki að skuldin á reikningnum 29. júlí 2002 hafi verið 3.500.754 krónur. Hins vegar sagðist hann hafa unnið ýmislegt fyrir stefnanda og ekki fengið greitt fyrir þá vinnu. Þá hafi eiginkona hans lagt fé í starfsemi stefnanda, en hún hafi starfað hjá stefnanda á þessum tíma. Taldi hann að skuld hans við stefnanda yrði að öllu leyti jöfnuð út á móti skuld stefnanda við hann og eiginkonu hans. Aðspurður kvaðst hann ekki hafa sent stefnanda reikninga vegna vinnu sinnar. Þá sagðist hann ekki vera viss um að hann hafi fengið þau innheimtubréf frá stefnanda, sem fullyrt er að honum hafi verið send á árunum 2003 og 2004, en taldi sig muna að stefnandi hafi um skeið sent honum mánaðarlega yfirlit yfir skuldina eftir að hann hætti viðskiptum við stefnanda.

III

Stefnandi byggir málatilbúnað sinn á því að stefndi hafi fengið yfirdráttarheimild á vörubankareikning sinn, sem hann hafi ekki greitt. Hafi staðan á reikningnum þann 31. október 2006 verið 5.809.268 krónur, sem sé stefnufjárhæðin í máli þessu. Vísar stefnandi til meginreglu samningaréttar um skuldbindingargildi samninga og meginreglu kröfuréttar um efndir fjárskuldbindinga.

IV

Stefndi byggir málatilbúnað sinn á því að ekki sé til staðar skuld á reikningnum, en hafi hún verið til staðar sé hún fyrnd gagnvart stefnda. Samkvæmt 3. gr. laga nr. 14/1905, um fyrning skulda og annarra kröfuréttinda, gildi fjögurra ára fyrningarfrestur um meinta skuld stefnda. Síðasta úttekt stefnda á viðskiptareikningnum hafi verið 29. júlí 2002, en stefna vegna máls þessa ekki verið birt fyrr en í nóvember 2006. Því beri að sýkna stefnda.

V

Í máli þessu heldur stefndi því fram að hann skuldi stefnanda ekkert, skuld stefnanda við hann og eiginkonu hans hafi átt að koma á móti skuld hans á vöruskiptareikningnum, sem um er deilt í málinu. Stefndi hefur þó ekki lagt fram nein gögn til stuðnings þeirri staðhæfingu og verður hann látinn bera hallann af því. Hins vegar liggja frammi í málinu yfirlit yfir vöruskiptareikning stefnda og hefur stefndi ekki mótmælt því að skuld hans við stefnanda á reikningnum hafi verið sú sem þar sé tilgreind er viðskiptum lauk, 29. júlí 2002, að fjárhæð 3.500.754 krónur. Af viðskiptayfirliti má ráða að eftir þann tíma hefur tryggingasjóðsgjald lagst á vangoldna fjárhæð í hverjum mánuði, og nam skuldin alls 5.809.268 krónum 31. október 2006. Við munnlegan málflutning kom fram hjá stefnanda að tryggingasjóðsgjald sé hið sama og vextir.

Þá heldur stefndi því fram að krafa stefnanda sé fyrnd, og vísar því til stuðnings til 3. gr. þágildandi fyrningarlaga nr. 14/1905. Er því mótmælt af hálfu stefnanda, þar sem um sé ræða skuld sem falli undir ákvæði 1. tl. 3. gr. laganna og hefjist fyrningarfrestur því ekki fyrr en í fyrsta lagi um áramót 2002/2003.

Krafa sú sem um er deilt í máli þessu fyrnist á fjórum árum samkvæmt 1. tl. 3. gr. þágildandi fyrningarlaga nr. 14/1905. Í ákvæðinu er sérregla um kröfur kaupmanns, verksmiðs eða þvílíks atvinnurekanda, á hendur föstum viðskiptavinum sínum, sem felur það í sér að viðskiptaskuldin fyrnist ekki á meðan viðskiptum er haldið áfram óslitið, enda fái skuldunautur árlega viðskiptareikning. Samkvæmt 1. mgr. 5. gr. sömu laga telst fyrningarfrestur frá þeim degi er krafa varð gjaldkræf. Þó telst gjalddagi á verslunarskuldum vera 31. desember ár hvert fyrir þá skuld sem stofnuð er á árinu, nema samið sé um annan gjalddaga.

Í málatilbúnaði sínum byggir stefnandi á því að stefndi hafi gerst aðili að vöruskiptamiðlun stefnanda 11. ágúst 1999. Í málinu liggja þó engin gögn fyrir um það. Hins vegar liggur fyrir í málinu samningur um aðild stefnda að vöruskiptaneti stefnanda frá 11. september 2001. Í 6. gr. þess samnings kemur fram að verði skuld á viðskiptareikningi aðila vegna vöru- eða þjónustuúttektar umfram úttektarheimild sé viðskiptaaðili skuldbundinn til að greiða mismuninn í formi peninga og gjaldfalli sú skuld strax.

Óumdeilt er að aðilar þessa máls áttu engin viðskipti eftir 29. júlí 2002 og eftir það voru eingöngu vextir gjaldfærðir á viðskiptareikning stefnda. Með vísan til 1. tl. 3. gr., sbr. og 1. mgr. 5. gr. þágildandi fyrningarlaga nr. 14/1905, sbr. og 6. gr. samnings aðila frá 11. september 2001, er það niðurstaða dómsins að fyrningarfrestur á kröfu stefnanda hafi hafist 29. júlí 2002. Krafan var því fyrnd, er mál þetta var höfðað í desember 2006. Er því óhjákvæmilegt að sýkna stefnda af kröfum stefnanda.

Samkvæmt úrslitum málsins verður stefnandi dæmdur til að greiða stefnda málskostnað sem telst hæfilega ákveðinn 120.000 krónur.

I-kk-nf E-kk-nf héraðsdómari kvað upp dóm þennan.

DÓMSORÐ:

Stefndi, L-kk-nf B-kk-nf B-kk-nf, er sýknaður af kröfum stefnanda, Viðskiptanetsins ehf.

Stefnandi greiði stefnda 120.000 krónur í málskostnað.

I-kk-nf E-kk-nf